b'\n_START_ARTICLE_\nMargaret Thatcher\n_START_SECTION_\nLapsuus ja opinnot\n_START_PARAGRAPH_\nMargaret Roberts syntyi Granthamissa, Lincolnshiressa Englannissa. H\xc3\xa4nen is\xc3\xa4ns\xc3\xa4 Alfred Roberts omisti pienen kaupan ja oli metodistikirkon maallikkosaarnaaja sek\xc3\xa4 Liberaalipuolueen kannattaja ja kunnanvaltuuston j\xc3\xa4sen. Margaret Thatcher pysyi metodistina koko el\xc3\xa4m\xc3\xa4ns\xc3\xa4 ajan. H\xc3\xa4n k\xc3\xa4vi Kesteven and Grantham Girls\xe2\x80\x99 Schoolia. Kotonaan h\xc3\xa4n ty\xc3\xb6skenteli pienest\xc3\xa4 pit\xc3\xa4en is\xc3\xa4ns\xc3\xa4 kaupassa._NEWLINE_Thatcher p\xc3\xa4\xc3\xa4si Oxfordin yliopiston Somerville Collegeen ja opiskeli kemiaa, erityisesti kristallografiaa, sek\xc3\xa4 osallistui aktiivisesti yliopiston Konservatiiviyhdistyksen toimintaan ja nousi sen johtoon. Lis\xc3\xa4t\xc3\xa4kseen poliittista asiantuntemustaan Thatcher opiskeli sittemmin my\xc3\xb6s lakia ja valmistui juristiksi vuonna 1953. Samana vuonna h\xc3\xa4n sai kaksoset, Carolin ja Markin. Avioliiton h\xc3\xa4n oli solminut vuonna 1951 Denis Thatcherin kanssa; he olivat tutustuneet Kentin konservatiivien toiminnassa.\n_START_SECTION_\nPoliitikon uran alku\n_START_PARAGRAPH_\nThatcher oli konservatiivien nuorin ehdokas vuoden 1950 vaaleissa. Muutamassa ensimm\xc3\xa4isess\xc3\xa4 vaalissa h\xc3\xa4n p\xc3\xa4\xc3\xa4si ehdokkaaksi vain vaalipiireiss\xc3\xa4, joissa puolueella ei ollut mahdollisuuksia, mutta h\xc3\xa4n kavensi niiss\xc3\xa4 ty\xc3\xb6v\xc3\xa4enpuolueen etumatkaa. Thatcher valittiin parlamenttiin vuonna 1959. Ensipuheissa edustajilla on tapana kiitell\xc3\xa4 laveasti vaalipiiri\xc3\xa4\xc3\xa4n. Thatcher kuitenkin sanoi vain, ett\xc3\xa4 Finchleyn asukkaat odottavat h\xc3\xa4nen menev\xc3\xa4n suoraan asiaan, ja alkoi puolustaa yksityist\xc3\xa4 lakialoitettaan, joka sittemmin menikin l\xc3\xa4pi. Sen ansiosta kunnanvaltuustojen kokouksista tuli julkisia ja lehdist\xc3\xb6lle tuli oikeus raportoida niist\xc3\xa4.\n_START_SECTION_\nNousu kansallisen politiikan huipulle\n_START_PARAGRAPH_\nThatcher valittiin konservatiivien varjohallitukseen 1967. Kun puolue voitti vaalit vuonna 1970, h\xc3\xa4nest\xc3\xa4 tuli opetus- ja tiedeministeri Edward Heathin hallitukseen, kunnes konservatiivit h\xc3\xa4visiv\xc3\xa4t vuoden 1974 vaalit. T\xc3\xa4ss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n sai inhoamansa liikanimen \xe2\x80\x9dmaitovaras\xe2\x80\x9d (milk snatcher) poistettuaan budjettisyist\xc3\xa4 koululaisilta siihen asti ilmaisen maitoannoksen kouluaterioista._NEWLINE_Konservatiivit k\xc3\xa4rsiv\xc3\xa4t vuonna 1974 toisenkin vaalitappion, mutta puolueen johtohahmot arvioivat siit\xc3\xa4 huolimatta Heathin aseman niin vankaksi, etteiv\xc3\xa4t uskaltaneet haastaa t\xc3\xa4t\xc3\xa4. Thatcher uskalsi ja yll\xc3\xa4tt\xc3\xa4en voitti t\xc3\xa4m\xc3\xa4n molemmissa \xc3\xa4\xc3\xa4nestyksiss\xc3\xa4 ja n\xc3\xa4in h\xc3\xa4nest\xc3\xa4 tuli vuonna 1975 puolueen ensimm\xc3\xa4inen naispuheenjohtaja._NEWLINE_Vuonna 1976 Thatcher piti kuuluisan puheensa, jossa Neuvostoliittoa suututti erityisesti seuraava kohta:_NEWLINE__NEWLINE_\xc2\xbbVen\xc3\xa4l\xc3\xa4iset halajavat maailmanherruutta, ja he kokoavat rivakasti v\xc3\xa4lineit\xc3\xa4 noustakseen historian mahtavimmaksi imperialistiseksi valtioksi. _NEWLINE_ Neuvostoliiton politbyroon miesten ei tarvitse piitata yleisen mielipiteen nousuista eik\xc3\xa4 laskuista. Heille aseet ovat t\xc3\xa4rke\xc3\xa4mpi\xc3\xa4 kuin voi, kun taas meille melkein kaikki muu on t\xc3\xa4rke\xc3\xa4mp\xc3\xa4\xc3\xa4 kuin aseet.\xc2\xbb _NEWLINE_T\xc3\xa4m\xc3\xa4n seurauksena Neuvostoliiton puolustusministeri\xc3\xb6n Krasnaja zvezda -lehdess\xc3\xa4 ty\xc3\xb6skentelev\xc3\xa4 journalisti Juri Gavrilov nimitti lehden 24. tammikuuta 1976 julkaistussa numerossa Thatcheria \xe2\x80\x9dRautarouvaksi\xe2\x80\x9d. Nimitys levisi ja j\xc3\xa4i el\xc3\xa4m\xc3\xa4\xc3\xa4n.\n_START_SECTION_\nP\xc3\xa4\xc3\xa4ministeriaika\n_START_PARAGRAPH_\nThatcherin johdolla konservatiivit saivat murskavoiton vuoden 1979 vaaleissa, ja h\xc3\xa4net nimitettiin p\xc3\xa4\xc3\xa4ministeriksi._NEWLINE_Vuonna 1981 useat Irlannin tasavaltalaisarmeijan IRA:n aktivistit aloittivat vankilassa sy\xc3\xb6m\xc3\xa4lakon saadakseen poliittisen vangin aseman, jonka ty\xc3\xb6v\xc3\xa4enpuolue oli heilt\xc3\xa4 viisi vuotta aikaisemmin lakkauttanut. Thatcher ei my\xc3\xb6ntynyt vaatimuksiin. Kun kymmenen aktivistia oli kuollut, muut luopuivat lakosta. Sy\xc3\xb6m\xc3\xa4lakko ja kuolemat saivat runsaasti julkisuutta, mit\xc3\xa4 pidet\xc3\xa4\xc3\xa4n suurena propagandavoittona aktivisteille ja IRA:n poliittisen siiven Sinn F\xc3\xa9inin poliittisen nousun alkuna._NEWLINE_Argentiinan sotilashallitus valtasi Falklandinsaaret 1982. Thatcher m\xc3\xa4\xc3\xa4r\xc3\xa4si Kuninkaallisen laivaston argentiinalaisia vastaan, mik\xc3\xa4 johti Falklandin sotaan. Sota p\xc3\xa4\xc3\xa4ttyi brittien voittoon._NEWLINE_Britannian hallitus ilmoitti vuonna 1984 aikovansa sulkea 20\xc2\xa0tappiollista hiilikaivosta Pohjois-Englannissa ja Walesiss\xc3\xa4. Kaivosty\xc3\xb6l\xc3\xa4iset aloittivat lakon. Lakon laillisuus sek\xc3\xa4 lakkovahtien ja poliisien v\xc3\xa4liset v\xc3\xa4kivaltaisuudet her\xc3\xa4ttiv\xc3\xa4t suurta kiistaa. Thatcher oli valmistautunut lakkoihin muun muassa ker\xc3\xa4\xc3\xa4m\xc3\xa4ll\xc3\xa4 voimaloille suuret hiilivarastot, mink\xc3\xa4 vuoksi lakko ei aiheuttanut s\xc3\xa4hk\xc3\xb6katkoja. Vuoden lakon j\xc3\xa4lkeen ammattiliitto luopui lakosta. Ay-liike jatkoi Thatcherin politiikan arvostelua._NEWLINE_IRA teki pommi-iskun 12.\xc2\xa0lokakuuta 1984 Brightonissa konservatiivipuolueen puoluekokouspaikkana toimineeseen hotelliin. Viisi ihmist\xc3\xa4 kuoli ja muita loukkaantui. Surmansa sai muun muassa parlamentin j\xc3\xa4sen Anthony Berry ja teollisuusministeri Norman Tebbit loukkaantui. Thatcher selvisi vahingoittumattomana, sill\xc3\xa4 h\xc3\xa4n oli r\xc3\xa4j\xc3\xa4hdyksen tapahtuessa huoneistonsa ty\xc3\xb6huoneessa._NEWLINE_Thatcher antoi vuonna 1987 naistenlehdelle kuuluisan lausuntonsa: \xe2\x80\x9dYhteiskuntaa ei ole olemassa. On vain yksitt\xc3\xa4isi\xc3\xa4 miehi\xc3\xa4 ja naisia, ja sitten on perheit\xc3\xa4.\xe2\x80\x9d\n_START_SECTION_\nPoliittisen uran loppu\n_START_PARAGRAPH_\nThatcherin mukaan vuonna 1989 valtiovarainministeri oli talouden ylikuumentuessa nostanut korkoja 15\xc2\xa0prosenttiin EMU-valmistautumisen vuoksi vastoin Thatcherin tahtoa ja kertomatta t\xc3\xa4lle. Koronnousun seurauksena maan talouskasvu ja Thatcherin suosio heikkeniv\xc3\xa4t pahasti._NEWLINE_Kansansuosiota verotti my\xc3\xb6s se, ett\xc3\xa4 Thatcher oli ajanut kaikille kunnan asukkaille tulojen tai varallisuuden suuruudesta riippumatta samansuuruista veroa eli niin sanottua henkiveroa (poll tax; tosin siin\xc3\xa4 oli helpotuksia matalatuloisille) kunnallisen kiinteist\xc3\xb6veron tilalle. Veroa vastustavat mielenosoitukset yltyiv\xc3\xa4t lopulta mellakoiksi._NEWLINE_Valtaosa konservatiivipuolueesta vastusti Britannian liittymist\xc3\xa4 Euroopan talous- ja rahaliittoon (EMU), jonka suhteen Thatcher teki pieni\xc3\xa4 my\xc3\xb6nnytyksi\xc3\xa4 s\xc3\xa4ilytt\xc3\xa4\xc3\xa4kseen vaikutusvaltansa Euroopan yhteis\xc3\xb6\xc3\xb6n. Moni kilpailija vaistosi hetken tulleen, ja Thatcher pyrittiin painostamaan eroon._NEWLINE_Thatcher oli ollut pettynyt er\xc3\xa4iden ministeriens\xc3\xa4 toimiin ja hoitanut osin heid\xc3\xa4nkin toimiaan, mik\xc3\xa4 oli her\xc3\xa4tt\xc3\xa4nyt vastustusta. Keskeisi\xc3\xa4 vastustajia olivat Geoffrey Howe ja Michael Heseltine._NEWLINE_Heseltine haastoi Thatcherin vuonna 1990 puolueen puheenjohtajakilvassa. Thatcher voitti kilpailijansa ensimm\xc3\xa4isell\xc3\xa4 kierroksella, mutta \xc3\xa4\xc3\xa4nim\xc3\xa4\xc3\xa4r\xc3\xa4 ei riitt\xc3\xa4nyt suoraan valintaan, eik\xc3\xa4 h\xc3\xa4n asettunut ehdolle toiselle kierrokselle, sill\xc3\xa4 h\xc3\xa4nen voittonsa olisi ollut ep\xc3\xa4varma. Toisen kierroksen voitti John Major, josta n\xc3\xa4in tuli paitsi puoluejohtaja my\xc3\xb6s p\xc3\xa4\xc3\xa4ministeri.\n_START_SECTION_\nP\xc3\xa4\xc3\xa4ministeriyden j\xc3\xa4lkeen\n_START_PARAGRAPH_\nThatcher julisti p\xc3\xa4\xc3\xa4ministeriyden j\xc3\xa4lkeen toimivansa viel\xc3\xa4 innolla parlamentissa ihanteidensa eteen ja niin h\xc3\xa4n tekikin. H\xc3\xa4n vastusti erityisesti vallan keskitt\xc3\xa4mist\xc3\xa4 Brysseliin. Seuraavissa vaaleissa (1992) Thatcher ei en\xc3\xa4\xc3\xa4 asettunut ehdolle. Tavan mukaan h\xc3\xa4nest\xc3\xa4 tehtiin tuolloin paronitar ja h\xc3\xa4n siirtyi parlamentin (v\xc3\xa4hemm\xc3\xa4n vaikutusvaltaiseen) yl\xc3\xa4huoneeseen. H\xc3\xa4n oli my\xc3\xb6s sukkanauharitarikunnan j\xc3\xa4sen._NEWLINE_Vuonna 1998 Thatcher teki paljon julkisuutta saaneen vierailun Chilen entisen diktaattori Augusto Pinochetin luokse, joka oli asetettu kotiarestiin Lontooseen. Pinochet oli ollut avainliittolainen Falklandin sodassa._NEWLINE_Thatcher kirjoitti kaksiosaiset muistelmat. Yksityisesti h\xc3\xa4n tuomitsi monet Majorin toimista, mik\xc3\xa4 raportoitiin laajalti lehdist\xc3\xb6ss\xc3\xa4. H\xc3\xa4n tuki viel\xc3\xa4 t\xc3\xa4m\xc3\xa4n seuraajia vaaleissa, kunnes vuonna 2002 pienten syd\xc3\xa4nkohtausten j\xc3\xa4lkeen l\xc3\xa4\xc3\xa4k\xc3\xa4ri kielsi h\xc3\xa4nelt\xc3\xa4 julkiset esiintymiset. H\xc3\xa4n j\xc3\xa4i leskeksi 26. kes\xc3\xa4kuuta 2003._NEWLINE_Thatcher osallistui presidentti Reaganin hautajaisiin kes\xc3\xa4kuussa 2004; tosin siell\xc3\xa4 h\xc3\xa4nen muistopuheensa esitettiin ennalta nauhoitettuna stressin v\xc3\xa4ltt\xc3\xa4miseksi. Maaliskuussa 2006 h\xc3\xa4net n\xc3\xa4htiin konservatiiviministeri John Profumon hautajaisissa, ja syyskuussa 2007 h\xc3\xa4n k\xc3\xa4vi teell\xc3\xa4 Downing Street numero 10:ss\xc3\xa4 p\xc3\xa4\xc3\xa4ministeri Gordon Brownin luona. H\xc3\xa4n oli pitk\xc3\xa4\xc3\xa4n monien arvovaltaisten yhdistysten johtaja._NEWLINE_Thatcherin terveys alkoi heiket\xc3\xa4 2000-luvulla: vuoden 2002 syd\xc3\xa4nkohtauksen lis\xc3\xa4ksi h\xc3\xa4nen kerrottiin saaneen pieni\xc3\xa4 aivohalvauskohtauksia, ja h\xc3\xa4n k\xc3\xa4rsi vaikeasta dementiasta. Kes\xc3\xa4ll\xc3\xa4 2010 tuli julkisuuteen tieto Thatcheria koskevasta elokuvahankkeesta, jossa t\xc3\xa4m\xc3\xa4n muistisairauskin tuotaisiin esille. Thatcherin lapset arvostelivat aietta. Rautarouva-elokuvan painopiste on Falklandin sotaa edelt\xc3\xa4viss\xc3\xa4 vaiheissa. Nimiroolissa on Meryl Streep._NEWLINE_Thatcher kuoli 8.\xc2\xa0huhtikuuta 2013 halvauskohtauksen j\xc3\xa4lkeen. H\xc3\xa4nen kuolemansa j\xc3\xa4lkeen kansanliike sai nostetuksi Judy Garlandin esitt\xc3\xa4m\xc3\xa4n kappaleen \xe2\x80\x9dDing Dong! the Witch is Dead\xe2\x80\x9d (suom. Ding Dong, noita on kuollut) elokuvasta Ihmemaa Oz Skotlannin Scottish Singles Chartin sijalle 1 ja  Britannian singlelistan sijalle 2. Punkyhtye Notsensiblesin kappaletta \xe2\x80\x9dI\'m in Love with Margaret Thatcher\xe2\x80\x9d (suom. olen rakastunut Margaret Thatcheriin) masinoitiin samalla tavalla ja se saavutti UK Singles Chartin sijan 35.\n_START_SECTION_\nKylm\xc3\xa4 sota\n_START_PARAGRAPH_\nThatcher oli Yhdysvaltain presidentti Ronald Reaganin hengenheimolainen. Kumpikin uskoi kapitalismin olevan sek\xc3\xa4 eettisesti oikea ett\xc3\xa4 eniten hyvinvointia tuottava j\xc3\xa4rjestelm\xc3\xa4. He arvostelivat Neuvostoliiton ihmisoikeusloukkauksia ja uskoivat maan pyrkiv\xc3\xa4n maailmanherruuteen. Toisaalta he uskoivat \xe2\x80\x93 toisin kuin useat muut 1970- ja 1980-luvun vaihteessa \xe2\x80\x93 neuvostoblokin lopulta h\xc3\xa4vi\xc3\xa4v\xc3\xa4n kylm\xc3\xa4n sodan. T\xc3\xa4t\xc3\xa4 he katsoivat voivansa nopeuttaa haastamalla sen kiihtyv\xc3\xa4\xc3\xa4n kilpavarusteluun. Varustelutaso, joka vei noin viisi prosenttia Yhdysvaltain kansantuotteesta vei moninkertaisen osuuden Neuvostoliiton paljon alhaisemmasta kansantuotteesta ja n\xc3\xa4in tukahdutti sen talouden raskaiden verojen tavoin. Puolustajien mielest\xc3\xa4 kylm\xc3\xa4n sodan voitto oli kaksikon tinkim\xc3\xa4tt\xc3\xb6myyden ansiota, vastustajien mielest\xc3\xa4 se tapahtui heist\xc3\xa4 huolimatta. Thatcher antoi Yhdysvaltain sijoittaa ydinaseita Britanniaan, mit\xc3\xa4 vastaan rauhanliike j\xc3\xa4rjesti mielenosoituksia.\n_START_SECTION_\nEuroopan yhteis\xc3\xb6 ja integraatio\n_START_PARAGRAPH_\nTarina kertoo Thatcherin Fontainebleaun kokouksessa 1984 sanoneen: \xe2\x80\x9dHaluan rahani takaisin\xe2\x80\x9d, mink\xc3\xa4 seurauksena Britannialle my\xc3\xb6nnettiin j\xc3\xa4senmaksualennus. Todellisuudessa Thatcher sanoi: \xe2\x80\x9dEmme pyyd\xc3\xa4 EY:lt\xc3\xa4 tai muiltakaan rahaa. Me vain haluamme omat rahamme takaisin.\xe2\x80\x9d Britanniasta oli tulossa suurin nettomaksaja EU:ssa. P\xc3\xa4\xc3\xa4ongelmana oli Britannian pieni maataloussektori, joten EU:n maataloustukij\xc3\xa4rjestelm\xc3\xa4st\xc3\xa4 hy\xc3\xb6tyiv\xc3\xa4t muut valtiot._NEWLINE_Vuonna 1988 Thatcher piti puheen, jossa h\xc3\xa4n vastusti esityksi\xc3\xa4 EY:n p\xc3\xa4\xc3\xa4t\xc3\xb6ksenteon keskitt\xc3\xa4misest\xc3\xa4 ja liittovaltiorakenteesta. H\xc3\xa4nen mielest\xc3\xa4\xc3\xa4n EY:n tulisi lis\xc3\xa4t\xc3\xa4 kansalaisten vapautta, ei rajoittaa eik\xc3\xa4 s\xc3\xa4\xc3\xa4dell\xc3\xa4 sit\xc3\xa4. H\xc3\xa4nest\xc3\xa4 Britannian monet taistelut valloittajia vastaan eiv\xc3\xa4t saisi kumoutua sill\xc3\xa4, ett\xc3\xa4 valta siirrett\xc3\xa4isiin uudelle Brysselin supervaltiolle. Erityisesti h\xc3\xa4n vastusti rahaliitto Emua. Tuolloin tulivat my\xc3\xb6s n\xc3\xa4kyviin konservatiivipuolueen jakolinjat suhteessa EY:hyn.\n_START_SECTION_\nThatcher ja ay-liike\n_START_PARAGRAPH_\nOikeistolaisten kriitikkojen mukaan ammattiyhdistysliike oli j\xc3\xa4hmett\xc3\xa4nyt talouden ja oli vaarana ty\xc3\xb6llisyydelle, ja ty\xc3\xb6v\xc3\xa4enpuolue oli ep\xc3\xa4onnistunut yrityksiss\xc3\xa4\xc3\xa4n rajoittaa sen valtaa. Thatcher poisti vaiheittain ammattiyhdistysliikkeen etuoikeuksia, ja vastaavasti ay-liike toteutti monia lakkoja, joiden tarkoitus oli vahingoittaa Thatcheri\xc3\xa4 poliittisesti.\n_START_SECTION_\nPohjois-Irlanti ja IRA\n_START_PARAGRAPH_\nThatcher oli hyvin tinkim\xc3\xa4t\xc3\xb6n Pohjois-Irlannin kannoissaan ja piti aluetta osana Britanniaa. H\xc3\xa4nen mukaansa asia kuului vain alueen v\xc3\xa4est\xc3\xb6lle (jonka protestanttienemmist\xc3\xb6 halusi pysy\xc3\xa4 Britannian osana), hallitukselle ja parlamentille, eik\xc3\xa4 h\xc3\xa4n suostunut tekem\xc3\xa4\xc3\xa4n my\xc3\xb6nnytyksi\xc3\xa4 terroristeille.\n_START_SECTION_\nKuolemanrangaistus\n_START_PARAGRAPH_\nThatcher tuki kuolemanrangaistuksen palauttamista Britanniaan.\n_START_SECTION_\nSosiaaliset kysymykset\n_START_PARAGRAPH_\nThatcher oli harvoja konservatiiviedustajia, jotka \xc3\xa4\xc3\xa4nestiv\xc3\xa4t homoseksuaalisuuden laillistamisen puolesta. T\xc3\xa4st\xc3\xa4 huolimatta my\xc3\xb6hemmin vuoden 1988 Local Government Actin luku 28 kielsi erikseen kunnallishallinnoilta \xe2\x80\x9dhomoseksuaalisuuden edist\xc3\xa4misen\xe2\x80\x9d ja kouluilta homoseksuaalisuuden opettamisen hyv\xc3\xa4ksytt\xc3\xa4v\xc3\xa4n\xc3\xa4. Thatcher vastusti lain kumoamista vuonna 2000. Thatcher oli laillistamassa aborttia.\n_START_SECTION_\nEtel\xc3\xa4-Afrikka ja apartheid\n_START_PARAGRAPH_\nThatcher piti Nelson Mandelan Afrikan kansalliskongressia terroristij\xc3\xa4rjest\xc3\xb6n\xc3\xa4. H\xc3\xa4n vastusti my\xc3\xb6s kansainv\xc3\xa4lisi\xc3\xa4 pakotteita Etel\xc3\xa4-Afrikkaa vastaan.\n_START_SECTION_\nYhteiskunta\n_START_PARAGRAPH_\nThatcherin mukaan sellaista asiaa kuin yhteiskunta ei ole olemassa.\n_START_SECTION_\nFeminismi\n_START_PARAGRAPH_\nThatcher ei ollut kiinnostunut feminismiliikkeest\xc3\xa4 ja h\xc3\xa4nen mukaansa nainen voidaan ylent\xc3\xa4\xc3\xa4 vain meriitin perusteella. Thatcheria kritisoitiin vain yhden naisen nimitt\xc3\xa4misest\xc3\xa4 kabinettiinsa 11 vuoden aikana. Thatcherin my\xc3\xb6s kerrotaan sanoneen ett\xc3\xa4 h\xc3\xa4n vihaa feminismi\xc3\xa4 ja sanoneen sit\xc3\xa4 myrkyksi. Vuonna 1982 Thatcher sanoi ett\xc3\xa4 taistelu naisten oikeuksista on jo suurelti voitettu.\n_START_SECTION_\nArvostus ja asema\n_START_PARAGRAPH_\nThatcher on yksi ristiriitaisimpia brittil\xc3\xa4isi\xc3\xa4 poliitikkoja maan historiassa. Useat l\xc3\xa4nsimaalaiset poliitikot ja oikeistolaiset korostavat h\xc3\xa4nen merkityst\xc3\xa4\xc3\xa4n Kylm\xc3\xa4n sodan voittamisessa yhdess\xc3\xa4 Yhdysvaltojen presidentti Ronald Reaganin kanssa. Muun muassa Timo Soini on kertonut pit\xc3\xa4v\xc3\xa4ns\xc3\xa4 Thatcheria poliittisena idolinaan. Britanniassa h\xc3\xa4net muistetaan ennen kaikkea laajamittaisten yksityist\xc3\xa4misten ja julkisen sektorin leikkausten toteuttajana, jotka johtivat luokkaerojen kasvuun ja ty\xc3\xb6v\xc3\xa4est\xc3\xb6n aseman heikentymiseen. Ty\xc3\xb6v\xc3\xa4est\xc3\xb6n keskuudessa katkeruus Thatcherin hallintoa kohtaan jatkui viel\xc3\xa4 pitk\xc3\xa4\xc3\xa4n t\xc3\xa4m\xc3\xa4n j\xc3\xa4\xc3\xa4ty\xc3\xa4 politiikan ulkopuolelle. Thatcherin kuolema jopa synnytti spontaaneja "kansanjuhlia" eri puolilla Iso-Britanniaa._NEWLINE_Saksalainen psykoanalyytikko Gustav Schulman on arvioinut Thatcherin olleen narsisti. Schulmanin mukaan \xe2\x80\x9duransa alussa Thatcher viel\xc3\xa4 kritisoi vastapuolta ylimielisyydest\xc3\xa4, mutta sortui my\xc3\xb6hemmin itse samaan ep\xc3\xa4empaattiseen ja omahyv\xc3\xa4iseen asennoitumiseen muita kohtaan. Yhteisty\xc3\xb6 h\xc3\xa4nen kanssaan oli mahdotonta. Sen seurauksena Thatcher joutui luopumaan vallasta.\xe2\x80\x9d_NEWLINE_Brittiparlamentin j\xc3\xa4senet valitsivat 2013 Margaret Thatcherin maan sodanj\xc3\xa4lkeisen ajan menestyksekk\xc3\xa4imm\xc3\xa4ksi p\xc3\xa4\xc3\xa4ministeriksi. Asteikolla 0\xe2\x80\x9310 h\xc3\xa4n sai arvosanakseen 7,4, jolla h\xc3\xa4n j\xc3\xa4tti taakseen Ty\xc3\xb6v\xc3\xa4enpuolueen taustaiset kollegansa Clement Attleen (7,3) ja Tony Blairin (6,8).'